**ACTA DEL PLE EXTRAORDINARI DE L’AJUNTAMENT DE CÀNOVES i SAMALÚS. PLE NÚM. 6/2015**

A Cànoves i Samalús a les vint hores del dia 2 de juliol de 2015, a l’efecte de procedir a celebrar el plenari d’organització i funcionament, sota la Presidència de l’Alcalde Sr. Josep Cuch i Codina, es reuneixen els Srs. i Sres. Regidors i Regidores al marge enumerats, assistits pel Secretari que dóna fe de l’acte.

Mª CARMEN BARRIO JULIO (NIU)

DAVID GARCIA FERNANDEZ (NIU)

ESTER VILLANUEVA MARSAL (NIU)

JOAN CARLES CUSELL I GALÍCIA (ERC)

CRISTINA SERRA I PAGÈS (ERC)

Mª PILAR LOSADA LÓPEZ (PSC)

NURIA SANCHEZ LIRIA (PSC)

ANTONIO RUIZ VENTURA (PSC)

SECRETARI: Francesc d'A. Serras i Ortuño

Per part del Sr. Alcalde s’excusa la presencia dels regidors dels PSC, Srs. José Luis López Carrasco i Maria Lourdes Aguilera Bedmar, que no poden assistir per motius personals.

Abans de començar amb l’ordre del dia, el Sr. Alcalde es dirigeix a tots els presents, donant la benvinguda a tots ells i agraeix la tasca de tots els treballadors/ores municipals per la seva col·laboració en aquests primers dies de posada en funcionament de la nova legislatura. Afegeix el Sr. Alcalde que agraeix molt especialment a la ex-regidora, Sra. Roser Dols, el fet que hagi deixat els expedients que portava en mans de la nova regidora.

En un altre ordre de coses, el Sr. Alcalde fa esment que, en aquesta nova legislatura, es deixarà, a cada cadira del públic, un foli amb l’ordre del dia per tal que els assistents puguin seguir la celebració del ple amb més comoditat i coneixement dels temes tractats i dels que manquen per tractar.

1. **Proposta d’aprovació de l’esborrany de l’acta de la sessió constitutiva de l’Ajuntament de data 13 de juny de 2015.**

Per part del Sr. Alcalde es pregunta als regidors si hi ha res a manifestar en relació a l’esborrany de l’acta que s’ha repartit conjuntament amb la convocatòria.

El regidor d’ERC, manifesta que cal fer constar que el jurament, pel que fa a ell i a la seva companya, es va fer per “imperatiu legal”.

L’esborrany, amb aquesta esmena, es aprovat per unanimitat.

1. **Donar compte del decret d’alcaldia núm. 77 de delegació d’Àrees.**

Per part del Sr. Secretari es dona lectura al Decret d’Alcaldia núm. 77, en els termes següents:

**“DECRET D’ALCALDIA DE DELEGACIÓ DE COMPETÈNCIES NÚM. 77.- Cànoves i Samalús, 16 de juny de 2015.**

Celebrades les eleccions locals el passat dia 24 de maig de 2015, atesa la sessió constitutiva de l’Ajuntament de data 13 de juny de 2015, en ús de les facultats que li confereixen els articles 21.3 i 23.4 de la Llei 7/1985, de 2 d’abril, Reguladora de les Bases del Règim Local, i de conformitat amb els articles 43, 44, 45 i 51 del Reial Decret 2568/1986, de 28 de novembre, pel qual s’aprova el Reglament d’Organització, Funcionament i Règim Jurídic de les Entitats Locals,

**RESOLC**

**PRIMER.** Delegar les àrees de Cultura, Ensenyament i Benestar Social a la Regidora Sra. Na Carmen Barrio Julio.

**SEGON.** Delegar les àrees de Medi Ambient, Turisme i Sanitat a la regidora Sra. Na Ester Villanueva Marsal.

**TERCER.** Delegar les àrees de Joventut, Esports i Noves Tecnologies i Urbanisme al Regidor Sr. En David García Fernández.

**QUART.** Reservar les àrees de Governació, Obres i Serveis i Hisenda per l’Alcaldia.

**CINQUÈ.-** Notificar personalment la present Resolució als designats, que es considerarà acceptada tàcitament, llevat manifestació expressa; i remetre la Resolució de nomenament al Butlletí Oficial de la Província per a la seva publicació en el mateix, igualment publicar la Resolució en el taulell d’anuncis I a la pagina web de l’Ajuntament, sense perjudici de la seva efectivitat des del dia següent de la signatura de la Resolució per l’Alcalde.

Així ho mana i ho signa el Sr. Alcalde, En Josep Cuch i Codina, a Cànoves i Samalús, a 16 de juny de 2015; el Secretari, en dóna fe. L’ALCALDE, Josep Cuch i Codina. Davant meu, EL SECRETARI, Francesc d’A. Serras i Ortuño”

El Ple en queda assabentat.

1. **Donar compte del decret d’Alcaldia núm. 78 de nomenament de Tinents d’Alcalde.**

Per part del Sr. Secretari es dona lectura al Decret d’Alcaldia núm. 78, en els termes següents:

**“DECRET D’ALCALDIA DE NOMENAMENT I DELEGACIÓ DE FUNCIONS, NÚM. 78.-** Cànoves i Samalús, 16 de juny de 2015.

Atesa la celebració de les eleccions municipals el dia 24 de maig de 2015, i havent-se procedit el dia 13 de juny de 2015 a la constitució de la nova Corporació Local, i

 En virtut de les atribucions que em confereixen els articles 21.2 de la Llei 7/1985, de 2 d’abril, Reguladora de les Bases del Règim Local, i 46.1 del Reglament d’Organització, Funcionament i Règim Jurídic de les Corporacions Locals,

**RESOLC**

**PRIMER.** Designar com a Tinents d’Alcalde de l’Ajuntament de Cànoves i Samalús als Regidors següents:

— Primera Tinent d’Alcalde, Sra. Na Carmen Barrio Julio.

— Segona Tinent d’Alcalde, Sra. Na Ester Villanueva Marsal.

— Tercer Tinent d’Alcalde, Sr. En David Garcia Fernandez.

Als Tinents d’Alcalde nomenats, amb acceptació prèvia del càrrec, els correspon, substituir l’Alcalde en la totalitat de les seves funcions i per l’ordre del seu nomenament, en els casos d’absència, malaltia o impediment que l’impossibiliti per a l’exercici de les seves atribucions.

**SEGON.** Delegar de forma específica a favor de la Administrativa Sra. Maria Rosa Parera Espinasa el comès de la Tresoreria.

**TERCER.** Notificar personalment la present resolució als designats, que es considerarà acceptada tàcitament, llevat manifestació expressa; i remetre la Resolució de nomenament al Butlletí Oficial de la Província per a la seva publicació en el mateix, igualment publicar la Resolució en el taulell d’anuncis i a la web de l’Ajuntament, sense perjudici de la seva efectivitat des del dia següent de la signatura de la Resolució per l’Alcalde.

**QUART.** Donar compte al Ple de l’Ajuntament d’aquesta resolució en la primera sessió que celebri.

Així ho mana i ho signa el Sr. Alcalde, En Josep Cuch Codina, a Cànoves i Samalús, a 16 de juny de 2015; el Secretari, en dóna fe. L’ALCALDE, Josep Cuch i Codina. Davant meu, EL SECRETARI, Francesc d’A. Serras i Ortuño”

 El Ple en queda assabentat.

1. **Donar compte del decret d’Alcaldia núm. 84 de delegació de competències a favor de la Junta de Govern Local.**

Per part del Sr. Secretari es dona lectura al Decret d’Alcaldia núm. 84, en els termes següents:

**“DECRET D’ALCALDIA núm. 84.-** Cànoves i Samalús, 23 de juny de 2015.

Atès que el vigent Reglament Orgànic Municipal, en els seus articles 4 i 49, preveu la existència de la Junta de Govern Local, que assistirà permanent a l’Alcalde en l’exercici de les seves atribucions, així com d’exercir les atribucions que li deleguin l’Alcalde o el Ple, i

Atès el disposen els articles 54 i 56 del Decret Legislatiu 2/2003, de 28 d’abril, pel qual s’aprova el Text Refós de la Llei Municipal i de Règim Local de Catalunya, i l’article 21.3 de la Llei 7/1985, de 2 d’abril, Reguladora de les Bases del Règim Local, aquesta Alcaldia,

Atès el Decret d’Alcaldia número 78 de data 16 de juny de 2015, en el que es va acordar el nomenament dels següents tinents d’Alcalde:

— Primera Tinent d’Alcalde, Sra. Na Carmen Barrio Julio.

— Segona Tinent d’Alcalde, Sra. Na Ester Villanueva Marsal.

— Tercer Tinent d’Alcalde, Sr. En David Garcia Fernandez.

**HE RESOL:**

**PRIMER:** DELEGAR l’exercici de totes les funcions legalment delegables a la Junta de Govern Local, amb reserva expressa d’aprovar puntualment, i per raons d’urgència o pel compliment de terminis legalment establerts, qualsevol de les competències que es deleguen. Els acords que s’adoptin per delegació s’entendran dictats per aquesta Alcaldia com a titular de la competència originària, a qui s’ha d’informar de l’exercici de la delegació.

 **SEGON:**  CONVOCAR la sessió constitutiva de la Junta de Govern Local pel proper dia sis de juliol de 2015 a les 19.00 hores.

 **TERCER:** LA PERIODICITAT de les sessions serà acordada per la pròpia Junta de Govern Local en la primera sessió.

Així ho mana i ho signa el Sr. Alcalde, a Cànoves i Samalús, a 23 de juny de 2016; el Secretari, en dóna fe. L’ALCALDE, Josep Cuch i Codina. Davant meu, EL SECRETARI, Francesc d’A. Serras i Ortuño”.

El Ple en queda assabentat.

1. **Proposta de fixar la periodicitat dels plens ordinaris.**

Per part del Sr. Secretari es dona lectura a la següent proposta:

**“PROPOSTA DE L’ALCALDIA**

En relació a la determinació de la periodicitat de les sessions plenàries de caràcter ordinari, i

Vist el que disposa l’article 28 del Reglament Orgànic Municipal,

**PROPOSO AL PLENARI**

PRIMER.- FIXAR la periodicitat dels plens ordinaris municipals de forma BIMENSUAL, el últim dijous dels mesos de gener, març, maig, juliol, setembre i novembre, a les 20.00 hores. Cas que el darrer dijous fos inhàbil el Ple tindrà lloc el primer dia hàbil següent. Cànoves i Samalús, 26 de juny de 2015. L’Alcalde, Josep Cuch Codina.”

Manifesta el Sr. Alcalde que el seu grup sempre havia defensat que un ple ordinari cada tres mesos era molt poc i que creu que serà millor fer-lo cada dos i que es proposen els mesos senars per tal de que no coincideixi mai en les festes de Nadal. Afegeix el Sr. Alcalde que, de ben segur, també caldrà fer-ne algun d’extraordinari.

La regidora del PSC, Sra. Losada, manifesta que el seu grup s’abstindrà perquè no creu que hi hagin tants temes per tractar en el ple i posa com exemple les set propostes que diu que ha fet el grup municipal de NIU en quatre anys. Afegeix la regidora que els plens són per portar-hi propostes i no preguntes. Replica el Sr. Alcalde que moltes vegades hi ha hagut tants punts que s’ha acabat a les 12 de la nit i que això no pot ser.

Posa’t l’afer a votació, s’aprova la proposta, per majoria absoluta, amb els vots favorables dels 4 regidors de NIU i dels 2 d’ERC i l’abstenció dels 3 regidors del PSC.

1. **Proposta de delegar la representativitat de l’Ajuntament en diferents organismes.**

Per part del Sr. Secretari es dona lectura a la següent

**“PROPOSTA DE L’ALCALDIA**

Per tal de poder donar representativitat a l’Ajuntament en els diferents orgues i institucions, es proposa que diferents regidors puguin, amb l’acord del ple, representar a l’Ajuntament en les diferents sessions que es puguin celebrar.

**PROPOSO AL PLENARI**

Adoptar els següents acords:

**Primer.-** DELEGAR LA REPRESENTATIVITAT de l’Ajuntament de Cànoves i Samalús en les persones i organismes que es relacionen:

Juntes de Compensació, Associacions Administratives de Cooperació i Organisme de Gestió Tributària I Consorci de Residus del Valles Oriental, al Sr. Josep Cuch i Codina

Consell Escolar, Consorci VOTV a la Sra. Carme Barrio Julio.

Parc Natural, Consorci per la Defensa de la Conca del Riu Besos, Pobles i ciutats sostenibles, a la Sra. Ester Villanueva Marsal.

A.D.F. al Sr. David García Fernández.

Vocal en el Consell del Poble de Samalús, Cristina Serra i Pagès

**Segon.-** NOTIFICAR aquest acord als organismes i consorcis, així com als propis interessats. Cànoves i Samalús, 23 de juny de 2015. L’alcalde, Josep Cuch Codina.”

El Sr. Alcalde manifesta que en el Consell del Poble de Samalús hi hauria d’haver un representant del grup municipal socialista i que farà arribar aquesta proposta per escrit. El regidor d’ERC, Sr. Cusell demana que el Consell del Poble de Samalús s’hauria d’activar lo abans possible.

Posa’t l’afer a votació, s’aprova la proposta, per majoria absoluta, amb els vots favorables dels 4 regidors de NIU i dels 2 d’ERC i l’abstenció dels 3 regidors del PSC.

1. **Proposta d’atorgar la compatibilitat a l’Alcaldia amb una dedicació parcial.**

Per part del Sr. Secretari es dona lectura a la següent

**“PROPOSTA DE L’ALCALDIA**

Per providència de l’Alcaldia de data 22 de juny de 2015, es va acordar sol·licitar a la Secretaria s’informés sobre la possibilitat de compatibilitzar, per part de l’Alcaldia, la seva tasca com administrador de la mercantil CUPES SCP i una dedicació parcial o exclusiva com Alcalde.

El Secretari va emetre informe favorable, tant per dedicació exclusiva com parcial, en data 22 de juny.

Per tot lo exposat

**PROPOSO AL PLENARI**

**Primer.-** ACORDI la compatibilitat de la tasca d’Alcalde-President de l’Ajuntament de Cànoves i Samalús, amb una dedicació, ja sigui parcial o absoluta amb la tasca d’administrador de la societat CUPES SCP i el seu règim d’autònom a la seguretat social.

**Segon.-** NOTIFICAR aquest acord al propi interessat i a la Seguretat Social i donar-ne coneixement mitjançant la publicació d’anunci al BOP i al taulell d’anuncis de l’Ajuntament.

Cànoves i Samalús, 26 de juny de 2015. L’ALCALDE, Josep Cuch Codina.”

El Sr. Alcalde manifesta que demana la compatibilitat de la feina perquè ell no es pot permetre el luxe de deixar perdre la seva empresa i fa esment a l’informe favorable de la Secretaria. Afegeix el Sr. Alcalde que, actualment, la seva dedicació és al 100 per cent però que no vol que si un dia ha d’anar a treballar entre setmana, ningú li digui que ho està fent dins de la seva jornada laboral i per això es proposa una dedicació parcial al 75 per cent però que el seu grup funciona com un equip i que entre tots cal fer-ho tot perquè hi han carteres que volen molta dedicació i que nomes són 4 regidors per fer-ho tot, quan abans n’hi havien 6.

La regidora del PSC, Sra. Losada manifesta que el vot del seu grup serà en contra perquè creu que l’Alcalde ha d’estar al 100 per cent de dedicació i no al 75. Manifesta la Sra. Losada que l’Alcalde es va presentar a les eleccions per ser-ho i que ara no es pot preocupar per la seva empresa perquè ell és el màxim responsable i que això no es lògic a tres setmanes de prendre possessió del càrrec. Afegeix que segurament l’Ajuntament està molt bé si amb un 75 per cent del temps n’hi ha prou i que entendria aquesta postura si fos al cap d’un any o més però no ara.

El Sr. Alcalde manifesta que ell ha d’estar totes les hores que li toqui i cobrar per aquestes hores. Reitera que la seva dedicació actual és al cent per cent i que també s’ha posat dia de visita el dijous a la tarda per poder atendre a les persones que treballen al matí. La regidora Sra. Losada manifesta que es van aconseguir 2 milions d’euros en subvencions i que haviam si ara també s’aconseguiran.

El Sr. Cusell manifesta que el seu grup hi està d’acord, que s’estan fent reunions setmanals i que cal donar confiança al nou equip de govern. Afegeix que, segons el seu parer, de moment no hi ha res a dir i que s’està fent una bona feina.

Posa’t l’afer a votació, s’aprova la proposta, per majoria absoluta, amb els vots favorables dels 4 regidors de NIU i dels 2 d’ERC i el vot en contra dels 3 regidors del PSC.

**8.- Proposta de fixar les retribucions a percebre pels regidors.**

Per part del Sr. Secretari es dona lectura a la següent

***“PROPOSTA DE L’ALCALDIA***

*D’acord amb el que disposa l’article 166.1 del D.L. 2/2003, de 28 d'abril, pel qual s'aprova el Text refós de la Llei municipal i de règim local de Catalunya, en relació a les retribucions a percebre pels membres de les corporacions locals en l'exercici de llurs càrrecs, tant quan ho fan en règim de dedicació exclusiva o parcial, com per tasques delegades especifiques, i atès el que disposa l’apartat 2 del mateix article, en el que es fa constar que les indemnitzacions es fixaran en la quantia i les condicions que acordi el ple de la corporació, i*

ATÈS el que disposa la Carta Europea d’Autonomia Local, que estableix en el seu article 7, que la Legislació estatal ha de permetre la compensació financera per als càrrecs locals per les despeses ocasionades amb motiu de l’exercici del seu mandat així com la cobertura social corresponent, i

Vist que la Llei 7/1985, de 2 d’abril, reguladora de las Bases del Règim Local estableix que les Corporacions locals tenen la possibilitat de que els càrrecs puguin percebre retribucions i indemnitzacions pel desenvolupament de l’exercici del seu càrrec, i

ATÈS que l’article 75 de la LRBRL conté la regulació dels denominats drets econòmics i que compren des dels articles 73 a 78, ambos inclosos, articles modificats després de la entrada en vigor de la Llei 27/2013, de 27 de desembre, de racionalització i sostenibilitat de l’administració local que ha vingut a modificar el règim de dedicacions exclusives i parcials, i

ATÈS l’article 75 bis.1 de la Llei 7/85 RBRL, en la redacció que li ha donat la Llei 27/2013, que acaba determinant que els Pressupostos Generals de l’Estat determinaran, anualment, el límit màxim total que poden percebre els membres de les Corporacions Locals per tots els conceptes retributius i assistències, i

De conformitat amb allò disposat a la Disposició Addicional Nonagèsima de la Llei 22/2013, de 23 de desembre, de Pressupostos Generales de l’Estat, el límit màxim per un tram de població entre 1.000 i 5.000 habitants és de 40.000 € per dedicació exclusiva i un màxim de dos regidors en aquest regim, el que fa un total de 80.000 €

***PROPOSO AL PLENARI***

*Adoptar els següents acords:*

*Primer.- ACORDAR una dedicació parcial del 75% de la jornada a favor l’Alcalde, amb un sou brut anual de 22.934,10 €.*

*Segon.- ACORDAR una dedicació parcial del 75% de la jornada a favor de la primera Tinent d’Alcalde, Sra. Carme Barrio, amb un sou brut anual de 19.459,58 €.*

Tercer.- ACORDAR una dedicació parcial del 50% de la jornada laboral, a favor de la segona Tinent d’Alcalde, Sra. Ester Villanueva, amb un sou brut anual de 15.163,26 €

*Quart.- ASSIGNAR al Tercer Tinent d’Alcalde, Sr. David Garcia, una retribució mensual de 665 €.*

*Cinquè.- ASSIGNAR a cada regidor que no desenvolupi tasques de govern una retribució mensual de 122,50 €.*

*Sisè.- FIXAR una retribució de 70 € per cada regidor que assisteixi a les sessions plenàries o de Junta de Govern Local.*

*Setè.- FIXAR una retribució de 35 € per cada regidor que assisteixi a les sessions de orgues col·legiats no executius.*

*Vuitè.- ASSIGNAR una retribució a cada grup polític de 60 € per mes.*

*Novè.- ASSIGNAR una retribució a cada grup polític, depenent del numero de regidors, per un import de 50€ per regidor. Cànoves i Samalús, 23 de juny de 2015. L’ALCALDE,* Josep Cuch Codina.”

Manifesta el Sr. Alcalde que ell sempre havia dit que la rebaixa de les retribucions es faria en l’ordre d’un 30 % i que així s’ha fet, a partir dels sous existents. Afegeix, però, que calia compensar l’augment de dedicació al ser 4 regidors i no 6 i que el sou del regidors que manquen és el que s’ha repartit entre els regidors de l’equip de govern i que els regidors no han de viure del sou de l’Ajuntament i que ara, més que mai, cal donar exemple.

La regidora Sra. Losada manifesta que el seu grup s’abstindrà perquè creu que el que treballa ha de cobrar, però que no serveix queixar-se ara dient que entre 4 es tindrà que fer tot, perquè això ja es sabia abans. El Sr. Alcalde manifesta que no es queixa sinó que només explica d’on surten i com s’han calculat les retribucions.

El regidor d’ERC, Sr. Cusell manifesta que el seu grup ja va dir, fa quatre anys, que calia rebaixar els sous i que la mesura li sembla correcte. Abans de la votació, el Sr. Alcalde afegeix que amb aquesta rebaixa i pel que queda d’any, l’Ajuntament s’estalviarà uns 17.000 €.

Posa’t l’afer a votació, s’aprova la proposta, per majoria absoluta, amb els vots favorables dels 4 regidors de NIU i dels 2 d’ERC i l’abstenció dels 3 regidors del PSC.

1. **Proposta de creació d’una comissió informativa pels assumptes que hagin d’esser tractats pel plenari.**

Per part del Sr. Secretari es dona lectura a la següent

“PROPOSTA DE L’ALCALDIA

 Als efectes de poder estudiar, informar i/o consultar els temes que es volen tractar en el plenari, es proposa d’acord amb l’article 4.2 del Reglament Orgànic Municipal la creació d’una comissió informativa per tractar tots els temes que vagin al plenari.

 El referit article, diu:

*“2. Es crearà també, si ho acorda el Ple, una Comissió informativa per a I'estudi, informe o consulta deis assumptes que hagin d'ésser sotmesos a la decisió del Ple i pel seguiment de la gestió de l'Alcalde, la Comissió de Govern i els Regidors que ostentin delegacions. Tots els grups polítics integrants de la Corporació tindran dret a participar en aquesta Comissió Informativa.”*

PROPOSO AL PLENARI

Primer.- CREAR una comissió informativa per *I'estudi, informe o consulta dels assumptes que hagin d'ésser sotmesos a la decisió del Ple.*

*Segon.- LA COMPOSICIÓ de la referida comissió estarà integrada pel cap de llista dels diferents grups polítics, o persona en qui deleguin i la assistència del Secretari o de qui legalment el substitueixi.*

*Tercer.- LA CELEBRACIÓ de les comissions, de caràcter ordinari, es celebraran de forma bimensual, el dilluns a les 20 hores, de la mateixa setmana en que s’hagi de celebrar la sessió plenària de caràcter ordinari.*

*Quart.- En cas de sessions plenàries de caràcter extraordinari, la convocatòria de la Comissió serà de caràcter potestatiu de l’Alcaldia.*

*Cinquè.- LA PRIMERA sessió informativa, i per tant, de caràcter constitutiu, es celebrarà el proper dia 27 de juliol a les 20.00 hores. Cànoves i Samalús, 26 de juny de 2015. L’ALCALDE, Josep Cuch Codina.”*

El Sr. Alcalde manifesta que el seu govern vol ser el màxim de transparent i que la creació de les comissions informatives hi ajudarà. Manifesta que és un tema que s’havia demanat moltes vegades i que creu que farà que els plens siguin mes àgils.

El regidor d’ERC, Sr. Cusell, manifesta que era un tema que, efectivament, ja s’havia demanat, conjuntament amb l’anterior grup d’EPM i que creu que estem davant d’una bona oportunitat per posar-ho en funcionament. Afegeix el Sr. Alcalde que les convocatòries de Ple i Comissió es procurarà lliurar-les simultàniament i així hi haurà més temps per consultar els temes que es porten a la consideració del ple.

L’afer es aprovat per unanimitat.

I no havent més assumptes a tractar, per part de l’Alcaldia s’aixeca la sessió a les 20.35 hores, acordant-se la redacció de l’esborrany de l’acte d’acord amb els paràmetres que disposa l’article 109 i 110 R.D. 2568/1986, de 28 de novembre, pel que s’aprova el Reglament d’Organització, Funcionament i Règim Jurídic de les Entitats Locals.